Beskerm Afrikaanse universiteite terwyl nuwe instellings gebou word‘n Skermskoot uit die video. Sprekers by ŉ konferensie oor die toekoms van die Suid-Afrikaanse universiteitswese was dit eens dat private hoër onderwysinstellings so gou en goed as moontlik uitgebou word, terwyl geveg word vir die behoud van Suid-Afrika se openbare universiteite. Die konferensie is Donderdag deur die FAK se NP van Wyk-Louw-sentrum vir gemeenskapstudies by die Voortrekkermonument in Centurion aangebied. Prof. Danie Goosen, voorsitter van die FAK, het gesê moderne universiteite het van die staat afhanklik geword en hy het daarom voorspraak gemaak vir ŉ terugkeer na die klassieke model van universiteite wat vanuit die gemeenskap ontstaan het vir gemeenskappe. Hy het verder gesê die staat wil standaardiseer en vereenvoudig en daarom staan hulle die idee van enkelmedium-universiteite voor. “Dit is dalk nie noodwendig die gevolge van die een of ander bose agent wat in die agtergrond toutjies trek ten gunste van Engels nie, maar dit is ŉ gevolgtrekking van die logika van die staat wat wil vereenvoudig, standaardiseer en funksionaliseer en ons sit vandag met die gevolge hiervan, ook in universiteite.” “Ons moet die bestaande strukture beskerm met al die instrumente tot ons beskikking, wat die grondwet insluit, maar ons weet dat die werklikheid besig is om onder ons uit te loop en dat ons alternatiewe instellings moet daarstel,” het Goosen gesê. Prof. Pieter Duvenage, hoof van die departement filosofie aan die Universiteit van die Vrystaat (UV), is ook ŉ voorstander van ŉ tweeledige strategie tot die toekoms van universiteite. “Stry die goeie stryd by die bestaande universiteite, maar bou nuwe universiteite so sterk, goed en gou as moontlik.” Volgens Duvenage is die hofsake teen die taalbeleide van die voormalige Afrikaanse universiteite van uiterste belang. “Dit gaan na die grein, na die diepste weefsel van wat in 1994 gebeur het, asook die Grondwet van 1996. As hierdie saak teen Afrikaans by die universiteit gaan uitkom, gaan dit ŉ verskriklike sein in die Suid-Afrikaanse samelewing instuur.” Duvenage glo indien Afrikaans by universiteite afgeskaf word, sal dit ŉ krisis vir die bevordering en uitbou van ander inheemse tale in Suid-Afrika beteken. Hy het ook gewaarsku dat wat tans met Afrikaans by universiteite gebeur, kan oorspoel na Afrikaanse skole. “Ons sal ŉ strategie moet bedink oor die skole, want die ou model-C skool is die volgende wat in die slag gaan bly as ons hierdie vier sake by die universiteite verloor. Dan sal ons privaatskole moet oprig dat dit klap, want ek gaan nie toelaat dat ŉ staat vir my voorskryf oor hoe ek my moedertaal gebruik nie.” Willie Spies, prokureur van AfriForum en ŉ lid van die raad van die Universiteit van Pretoria (UP), wat ook ŉ spreker by die konferensie was, meen die boustene vir die onafhanklike universiteite van wêreldgehalte is tot Afrikaners se beskikking en die antwoord vir die Afrikaanse universiteitswese lê in selfstandige instellings wat die vermoë het om hul eie inkomstestrome te beheer. Hy meen Afrikaners het daarin geslaag om universiteite soos die UP op te rig. “Kom ons begin weer om soos in 1908 te bou, want die boustene is klaar daar. Kyk wat in ŉ 100 jaar gedoen is. Ons rol is om te organiseer, litigeer en selfstandigheid te bou.”